สยามซิตี้จับรายย่อยลุยเบี้ย1.2พันล้าน
สยามซิตี้ประกันภัย เน้นลูกค้ารายย่อย จับพีเอนักเรียนทั่วประเทศ ขายเบี้ย 1,200 ล้านบาท
2 ก.พ. 2559

สยามซิตี้ประกันภัย เน้นลูกค้ารายย่อย จับพีเอนักเรียนทั่วประเทศ ขายเบี้ย 1,200 ล้านบาท
นายกุลวัฒน์ เจนวัฒนวิทย์ ประธานกรรมการบริหาร บริษัท สยามซิตี้ประกันภัย เปิดเผยว่า ในปีนี้บริษัทตั้งเป้าทำเบี้ยให้ได้ 1,200 ล้านบาท เติบโต 20% แบ่งเป็นเบี้ยประกันอุบัติเหตุส่วนบุคคลทุกประเภท 700 ล้านบาท เบี้ยประกันภัยรถยนต์ 300 ล้านบาท เบี้ยประกันภัยเบ็ดเตล็ด 100 ล้านบาท และเบี้ยประกันภัยต่อ 100 ล้านบาท เทียบกับปี 2558 ที่ทำเบี้ยได้ 1,000 ล้านบาท เติบโต 25%
“เราจะรุกตลาดรายย่อยเพิ่มขึ้น เช่น ประกันอุบัติเหตุส่วนบุคคล (พีเอ) ประกันท่องเที่ยว เพื่อกระจายความเสี่ยง โดยเน้นทำตลาดพีเอนักเรียนหรือประกันภัยอุ่นใจเป็นหลัก ซึ่งปัจจุบันเราเป็นเจ้าตลาดอยู่ ขณะเดียวกันก็จะขยายไปยังตลาดพีเอกลุ่มอื่นด้วย เช่น กลุ่มลูกค้าที่มีอายุ 65 ปีขึ้นไป เพื่อสอดคล้องกับสังคมสูงวัย” นายกุลวัฒน์ กล่าว
ทั้งนี้ จากการที่บริษัทได้สร้างฐานลูกค้ากลุ่มนักเรียนในทุกพื้นที่ทั่วประเทศมากกว่า 17 ปี จะทำให้ขยายฐานลูกค้าไปยังกลุ่มอื่นๆ ในแต่ละพื้นที่ได้ง่ายขึ้น เช่น กลุ่มครู และกลุ่มผู้ปกครอง เนื่องจากเป็นกลุ่มที่ใกล้ชิดโดยตรงกับนักเรียนซึ่งปัจจุบันบริษัทมีเบี้ยประกันจาก “โครงการโรงเรียนอุ่นใจ” 50% และเบี้ยประกันจากผลิตภัณฑ์อื่นๆ 50% ส่วนปีนี้คาดว่าจะมีรายได้จากประกันภัยนักเรียนเติบโตขึ้นอีก 15% โดยมีส่วนแบ่งการตลาดด้านประกันภัยนักเรียนมากที่สุดในปัจจุบันถึง 60%
นอกจากนี้ บริษัทยังตั้งเป้าภายใน 5 ปีข้างหน้า ต้องมีสัดส่วนเบี้ยพีเอทุกประเภทติด 1 ใน 5 ผู้นำตลาด หรือมีเบี้ยพีเอไม่ต่ำกว่า 1,000 ล้านบาทให้ได้ จากปัจจุบันอยู่อันดับที่ 12 ซึ่งตลาดพีเอยังมีช่องทางขยายตลาดได้อีกมาก โดยขายผ่านช่องทางตัวแทน 200 คน สาขาไปรษณีย์ 4,000 แห่ง และบริษัท เงินติดล้อ